LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 162**

**2021. gada 3. februārī**

Atklāta sēde, sākas plkst. 10.00, beidzas plkst. 11.40

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Vita Anda Tērauda, Atis Zakatistovs**

**komisijas darbinieki**: vecākā konsultante Ieva Barvika, konsultantes Kristiāna Stūre, Inese Silabriede, tehniskā sekretāre Brenda Veiskate

**uzaicinātās personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Valsts kancelejas direktors **Jānis Citskovskis**;
* Valsts ugunsdzēsības un glābšanas dienesta priekšnieka vietnieks **Mārtiņš Baltmanis;**
* Ārlietu ministrijas parlamentārā sekretāre **Zanda Kalniņa-Lukaševica;**
* Iekšlietu ministrijas parlamentārā sekretāre **Signe Bole**;
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**;
* Veselības ministrijas Sabiedrības veselības departamenta direktore **Santa Līviņa**;
* Veselība ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Izglītības un zinātnes ministrijas Valsts sekretāra palīgs juridiskajos jautājumos **Andris Kerls**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Latvijas Republikas tiesībsarga vietniece **Ineta Piļāne**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Tieslietu ministrijas Nozares politikas departamenta Kriminālsodu izpildes politikas nodaļas vadītāja **Kristīne Ķipēna**;
* Ekonomikas ministrijas valsts sekretāra vietniece **Zaiga Liepiņa**;
* Vides aizsardzības un reģionālās attīstības ministrijas Juridiskās nodaļas juriste **Agita Drozde**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Finanšu ministra padomniece **Karina Ploka**;
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītāja **Inga Bērziņa**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes direktore **Valda Rotberga**;
* Kultūras ministrijas valsts sekretāra vietnieks kultūrpolitikas jautājumos **Uldis Zariņš**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Darba devēju konfederācijas jurists **Jānis Pumpiņš**;
* Latvijas Tirgotāju asociācijas valdes priekšsēdētājs **Henriks Danusevičs;**
* Latvijas Darba devēju konfederācijas   
  Ģenerāldirektores vietniece, Politikas plānošanas dokumentu eksperte **Ilona Kiukucāne**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Saeimas Juridiskā biroja vadītāja **Dina Meistere**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Aktuālā situācija ar Covid-19 izplatību saistītā valsts apdraudējuma pārvarēšanā.  
2. Ministru kabineta 2021. gada 28. janvāra rīkojums Nr.53 “Grozījumi Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu””.  
3. Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, E.Šnore, R.Bergmanis, I.Klementjevs, A.Latkovskis, A.Zakatistovs. J.Ādamsons, A.Blumbergs un V.A.Tērauda. pieslēdzas sēdes laikā.*

**J.Rancāns** informē, ka pirms dod vārdu par aktuālo situāciju par Covid-19 izplatību un Ministru kabineta rīkojuma grozījumiem, ir divi jautājumi, kuri būtu jāizlemj.

Pirmais – Saeimas sēdē noteikts kļūdains datums likumprojekta “Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (Nr.872/Lp13) izskatīšanai otrajā lasījumā. Ierosina labot šo kļūdu – no 11. februāra uz 18. februāri.

**A.Zakatistovs** norāda, ka izveidojies pārpratums saistībā ar Saeimas sēdē noteikto datumu. Par steidzamības noņemšanu – ir viens jautājums, kurš ir strīdīgs, ja tas tiek izņemts, tad pārējie iet uz priekšu, taču kopā lemsim. Atbalsta datuma maiņu likumprojekta izskatīšanai Saeimas sēdē uz 2021. gada 18. februāri.

**J.Rancāns** vaicā, vai deputātiem ir iebildumi par likumprojekta “Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (Nr.872/Lp13) izskatīšanai Saeimas sēdē datuma maiņu no 2021. gada 11.februāra uz 2021. gada 18. februāri.

*Deputātiem nav iebildumu.*

**LĒMUMS:**

* atbalstīt un virzīt izskatīšanai Saeimā lēmuma projektu “Par likumprojekta “Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (Nr.872/Lp13) izskatīšanai Saeimas sēdē datuma maiņu no 2021. gada 11.februāra uz 2021. gada 18. februāri;

**J.Rancāns** iepazīstina ar otru jautājumu – deputāts Gatis Zamurs lūdz iekļaut sevi Visaptverošas valsts aizsardzības apakškomisijas sastāvā. Vaicā, vai deputātiem ir iebildumi.

**A.Latkovskis** norāda, ka nav iebildumu.

**R.Bergmanis** pauž pozitīvu viedokli par G.Zamura iekļaušanu Visaptverošas valsts aizsardzības apakškomisija sastāvā.

*Komisijas deputātiem nav iebildumu.*

**LĒMUMS:**

* Visaptverošas valsts aizsardzības apakškomisijā papildus apstiprinātajam sastāvam iekļaut deputātu Gati Zamuru.

**J.Rancāns** dod vārdu Ministru prezidenta parlamentārajai sekretārei E.Siliņai informēšanai par aktuālo situāciju un Ministru kabineta rīkojumu.

**E.Siliņa** informē, ka noziņos, taču saistībā ar nepieciešamību pieslēgties Noziedzības novēršanas padomei, nevarēs palikt uz visu sēdi. Tāpat ir sagatavoti statistikas dati gan no Ekonomikas ministrijas, gan Valsts ieņēmumu dienesta. Īsumā par pēdējo rīkojumu informē, ka tas saistīts ar Ieslodzījuma vietu pārvaldi – iepazīstina ar rīkojumā ietverto, kolēģi no Tieslietu ministrijas varēs izstāstīt detalizēti. Iepazīstina ar Ministru kabineta vakardienas sēdē lemto. Konceptuāli nolēma, ka ārkārtējā situācija Latvijā ir jāpagarina līdz 6. aprīlim, ir jāievieš augstāki drošības standarti trīs jomās – tirdzniecībā, izglītībā un ceļošanā. Tas nozīmē, ka pamazām, uzlabojoties epidemioloģiskajai situācijai, tika lemts, kā tirdzniecībā varam mainīt preču sarakstus, kuri veikali varētu strādāt, tāpat tika konceptuāli lemts par izglītību – 1. un 2. klases skolēniem mācības un individuālās konsultācijas, īpaši sociālās riska grupas bērniem varēs notikt klātienē jau no 8. februāra. Valdība vakar arī vienojās ieviest luksofora principu – Covid-19 izplatības vadības risku stratēģiju, kas ir balstīta uz epidemioloģisko situāciju un ieviesto piesardzības un drošības pasākumu efektivitātes novērtējumu, iepriekš šāds princips tika pieņemts rudenī. Ir skaidrs, ka tad, kad 14 dienu kumulatīvais rādītājs nepārsniegs 200 saslimušos uz 100 tūkstošiem iedzīvotāju, varēsim teikt, ka risks nav tik augsts, bet šobrīd ir ļoti augsta riska situācija. Stratēģija tiks pielemta 4.februāra Ministru kabineta sēdē. Tāpat valdība vienojās par tirdzniecības noteikumu maiņu – pakāpeniski ieviešot drošas iepirkšanās konceptu, kas ir 25 kvadrātmetri uz vienu apmeklētāju, pircēju plūsmas uzraudzība, reklāmas aizliegums (iezīmē piemērus), kā arī citi epidemioloģiskās drošības pasākumi. Arī par šo lēmumu Ministru kabinets oficiāli lems 4. februārī. Tāpat valdība vienojās arī par stingrākiem ceļošanas nosacījumiem – vienojās, ka maksimāli jānovērš Covid-19 ievešanas risks no ārzemēm, īpaši bīstamā vīrusa celma. Valdība arī aicina nedoties ceļojumos ārpus Latvijas, ja tas nav tieši saistīts ar darbu, kā arī, vienojās, ka uz Latvijas sauszemes robežām būs pastiprināta robežkontrole. Vakar arī tika atbalstīts Veselības ministrijas ierosinājums sejas vairogus vairs neklasificēt, kā mutes un deguna aizsargus, pamatojoties uz speciālistu ieteikumu, tos var lietot kombinācijā ar sejas masku. Attiecībā uz medijiem – ir izņēmums, ka, ja intervija īsāka par 15 minūtēm, mutes aizsegu var nelietot. Tāpat tika runāts par inficēšanās gadījumiem, skaita dinamika nav nozīmīgi mainījusies. Inficēto gadījumu skaits ir joprojām salīdzinoši augsts. Tika vakar arī mobilitātes pētījums vērtēts – saslimstība ir atgriezusies pirmssvētku līmenī, darbspējīgo iedzīvotāju un jauniešu vidū saslimstība pieaugusi. Iezīmē kopumā valdībā pārrunāto, aicina atbalstīt rīkojumu.

**K.Druvaskalns** aicina atbalstīt rīkojumu, būs gatavs atbildēt uz jautājumiem.

**M.Baltmanis** informē, ka turpinās dalība Valsts kancelejas Starpinstūciju darbības koordinēšanas grupā, ir cieša sadarbība ar Valsts aizsardzības loģistikas un iepirkuma centru, ar katra sektora apgādes koordinatoriem.

**S.Līviņa** aicina atbalstīt Ministru kabineta rīkojumu. Norāda, ka epidemioloģiskā situācija joprojām ir ļoti nopietna, riski ļoti augsti. Slimību profilakses un kontroles centra Infekciju slimību riska analīzes un profilakses departamenta direktors Jurijs Perevoščikovs iezīmēs, kāda ir situācija.

**J.Perevoščikovs** dalās ar jaunākajiem datiem saistībā ar Covid-19 izplatību. Informē par Covid-19 gadījumu skaitu pa dienām un to attīstību, gadījumu skaitu un gadījumu skaita dinamiku procentuāli pa nedēļām, Covid-19 testu skaitu un pozitīvo testu īpatsvaru pa nedēļām, 7 dienu kumulatīvo Covid-19 gadījumu skaitu un 7 dienu kumulatīvo testu skaitu pa dienām, 7 un 14 dienu kumulatīvo Covid-19 gadījumu skaitu uz 100 tūkstošiem iedzīvotāju pa dienām, Covid-19 gadījumu skaitu uz 100 tūkstošiem iedzīvotāju dažādās vecuma grupās, Covid-19 gadījumu skaitu uz 100 tūkstošiem iedzīvotāju dažādās vecuma grupās pa dienām un laika periodā no 1. janvāra līdz 31. janvārim, veikto Covid-19 testu skaitu un Covid-19 gadījumu skaitu uz 100 tūkstošiem iedzīvotāju dažādās vecuma grupās 2021. gada janvārī, komentē bērnu saslimstības vērtējumu un izmeklējumu skaitu.

Iezīmē 14 dienu Covid-19 kumulatīvo gadījumu skaitu uz 100 tūkstošiem iedzīvotāju Latvijas reģionos, reģistrēto Covid-19 pacientu inficēšanās apstākļus, Covid-19 gadījumu skaitu sociālās aprūpes centros, ārstniecības iestādēs, ar sociālās aprūpes centriem un ārstniecības iestādēm saistīto Covid-19 gadījumu skaita īpatsvaru procentuāli, 7 un 14 dienu kumulatīvo stacionēto Covid-19 pacientu skaitu, Covid-19 pacientu skaitu stacionāros pa dienām, Covid-19 infekcijas reproduktivitātes koeficientu pa dienām Latvijā, 7 un 14 dienu kumulatīvo Covid-19 gadījumu skaita dinamikas prognozi, saglabājoties pašreizējai tendencei, prognozēto stacionāros esošo Covid-19 pacientu skaitu pa dienām, ja gadījumu skaita dinamikas tendence ir mīnus 10% nedēļas laikā, ja gadījumu skaita dinamikas tendence ir plus 1%, ja gadījumu skaita dinamikas tendence ir plus 10% un plus 20% nedēļas laikā, kā arī, ja gadījumu skaita dinamikas tendence pieaug pēc Apvienotās Karalistes decembra-janvāra uzliesmojuma scenārija. Iezīmē epidemioloģisko situāciju ES/EEZ valstīs 3. nedēļā, ievesto Covid-19 gadījumu skaitu un īpatsvaru, konstatētos jauno vīrusa celmu statistiku paraugos, ievesto Covid-19 gadījumu skaitu pa nedēļām, iezīmē, ka noteiktie pasākumi darbojas un būtu daudz efektīvāki, ja nebūtu gadījumi, kad cilvēki nelieto maskas vai dara to nepareizi , iezīmē situāciju, kas novērojama ikdienā sabiedrībā.

**J.Rancāns** pateicas J.Perevoščikovam par prezentāciju. Norāda, ka L.Millere uzdod jautājumu sēdes sarakstes platformā – vai ir skaidrojums tik krasam smagā stāvoklī esošo pacientu pieaugumam.

**J.Perevoščikovs** skaidro, ka, piemēram, no sociālās aprūpes iestādēm dažreiz Covid-19 pacientus ieved smagā stāvoklī, vai arī, ja cilvēks ar kādu citu slimību jau inficējies slimnīcā, tad varētu jau būt smags stāvoklis. Vēl svarīgs fakts, ka smagi pacienti ārstējas daudz ilgāk, intensīvās terapijas gultas ir aizņemtas daudz ilgāk, līdz ar to šis skaitlis visu laiku nedaudz palielinās, jo pacientu izrakstīšana noris lēnāk. Ja katru dienu hospitalizēto personu skaits būtiski nemainās, tad smagie pacienti, kuri ārstējas ilgāk, pakāpeniski pieaug.

**J.Garisons** informē, ka pie Ministru kabineta rīkojuma projekta nav nekas piebilstams. Informē par aktualitātēm saistībā ar iepirkumiem – maskas šodien ap 300 tūkstošiem būs noliktavās, rīt tiks sākta papildus izdale, uz pirmdienu jācer, ka būs vismaz četras maskas pieejamas uz katru skolēnu, pa nākamo nedēļu varētu pabeigt pārējos apjomus. Vakar atvēra antigēnu testu iepirkumu, cerams, ka nākamajā nedēļā sociālās aprūpes namiem varēs sākt piegādes, tas pats ar skābekļa mērītājiem. Par krājumiem individuālās aizsardzības līdzekļiem līgumi tiek slēgti, krājumi tiek papildināti, papildus sniedz atbalstu Valsts robežsardzei un Valsts policijai robežas un mājsēdes nodrošināšanai.

**Z.Liepiņa** informē, ka par Ministru kabinetā skatītajiem jautājumiem E.Siliņa pastāstīja, arī par tirdzniecību. Saistībā ar ekonomisko situāciju komisijai ir nosūtīta prezentācija.

*Tehnisku problēmu dēļ uz brīdi ir sakaru traucējumi.*

**Z.Liepiņa** turpina par ekonomikas aktualitātēm – bezdarba līmenis – 72611 bezdarbnieki, nedēļas laikā pieaugums 200 cilvēki, bet, ja salīdzina ar iepriekšējo nedēļu, tas ir daudz mazāk. Attiecībā uz mazumtirdzniecību 2020. gada decembrī iezīmē, ka kopējais apgrozījums par 3.5% zemāks, nekā 2019. gada decembrī. Decembrī saruka nepārtikas preču tirdzniecības apgrozījums, iezīmē situāciju un procentuālās izmaiņas. Tāpat kultūras preču, atpūtas preču mazumtirdzniecības izmaiņas – par 23%. Pārtikas mazumtirdzniecībā pieaugums 2020. gada decembrī par 3,2% salīdzinot ar iepriekšējā gada decembri, degvielas apgrozījums pieaudzis par 8,2%. Ja salīdzina gadu pret gadu kopumā, neskatoties uz to, ka ir pandēmijas ietekme, 2020. gads beigts ar pieaugumu 1,5% mazumtirdzniecībā pret iepriekšējo gadu, pārtikas mazumtirdzniecībā pieaugums bijis 3,6%, degvielas mazumtirdzniecība 6,5%, neliels kritums nepārtikas precēm 1,8%. Attiecībā uz iekšzemes kopproduktu, ātrais novērtējums par 4. ceturksni – iekšzemes kopprodukts bija par 1,4% mazāks, nekā pirms gada, kopumā par 2020. gadu ekonomikas kritums ar Covid-19 ietekmi sasniegs 3,5%. Ekonomikas kritums pērnā gada beigās bija ievērojami lēnāks, nekā otrajā un trešajā ceturksnī. 2020. gada pēdējo mēnešu labas izaugsmes rādītājus sniedza nozares, kuras vismazāk skāris Covid-19 – lauksaimniecība, mežsaimniecība, ieguves rūpniecība, apstrādes rūpniecība, būvniecība, publiskie pakalpojumi, tai skaitā, veselības aprūpe. Vienlaikus virknē nozaru ir sarežģīta situācija – transports, izmitināšana, ēdināšana, ceļojumu pakalpojumi, kultūra, atpūta, māksla un sports.

**J.Rancāns** aicina Finanšu ministriju izteikties, vaicā, kā ir ar pabalstu izmaksām. Situācija ir ievilkusies, cilvēkiem acīmredzot būs arvien vairāk nepieciešama palīdzība, bija domāts, ka situācija būs īsāka, izrādās tā ievelkas uz pusgadu, kas nozīmē, ka tiem, kam nav atļauts strādāt, šobrīd faktiski beidzas jebkādi ienākumi, min piemērus. Būtu jāsaprot, kas notiek pašlaik un kā rīkoties turpmāk, nevaram atstāt bez jebkādiem ienākumiem tūkstošiem cilvēku.

**V.Rotberga** informē, ka ir sagatavota informācija prezentācijas formā, bet ir tehniskas problēmas to demonstrēt. Izklāsta aktuālo situāciju. No pagājušā gada 1. decembra līdz š.g. 2. februārim kopumā dīkstāves atbalstos un algu subsīdijās izmaksāti 28 miljoni 549 tūkstoši eiro. Ja runājam par dīkstāves pabalstiem, ir 13 tūkstoši uzņēmumu iesniegumi, darbiniekiem izmaksāti 18 miljoni 333 tūkstoši eiro. Algu subsīdijas kopumā 6 miljonu eiro apmērā. Papildus pašnodarbinātajām personām deviņiem ar pusi tūkstošiem dīkstāves pabalsti kopumā gandrīz 3 miljonu eiro apmērā, 201 patentmaksātājam kopumā izmaksāti gandrīz 600 tūkstošu eiro apmērā. Papildus skaistumkopšanas nozarei pēc 1517 iesniegumiem izmaksāti pabalsti kopumā 767 tūkstošu eiro apmērā. Grantu apgrozāmo līdzekļu plūsmas nodrošināšanai kopumā ir saņēmuši 2584 uzņēmumi kopumā 18 miljonu eiro apmērā. Tie ir galvenie aktuālie cipari par situāciju līdz vakardienai. Ja skatāmies detalizētāku informāciju, izplatītākās profesijas, kas saņem dīkstāves un subsīdijas atbalstu – mazumtirdzniecības veikalu pārdevēji, pavāri, viesmīļi, valdes locekļi, zemāk ir bārmeņi, pārdevēji-konsultanti, spēļu iekārtu pārraugi, apkopēji, virtuves darbinieki, trauku mazgātāji – pēc profesijas kataloga. Nozaru griezumā – ja pēc darba devēja iesnieguma izmaksātie dīkstāves subsīdiju atbalsti, tad lielākā atbalsta kopsumma ir attiecībā uz izmitināšanas un ēdināšanas pakalpojumiem, otrajā vietā vairumtirdzniecība un mazumtirdzniecība, trešajā – māksla, izklaide, atpūta. Pašnodarbinātajiem ir grūtāk noteikt jomu, bet tur, kur identificējas joma, tur parādās māksla, izklaide, atpūta, otrā – profesionālie zinātniskie tehniskie pakalpojumi. Par patenta maksātājiem – pirmajā vietā frizieri un skaistumkopšanas speciālisti, tālāk detalizēti – sadalījums ir mazs, jo pirmā vieta viennozīmīgi frizieri un skaistumkopšana. Attiecībā uz grantiem, kas piešķirti apgrozāmo līdzekļu plūsmas nodrošināšanai – šeit arī lielākais skaits ir uz izmitināšanu un ēdināšanas pakalpojumiem, nākošais lielākais ir vairumtirdzniecība un mazumtirdzniecība, trešais – apstrādes rūpniecība. Par galvenajiem atteikuma iemesliem norāda, ka tas, kas saistīts ar darba devēja iesniegumiem, atteikums nav tieši saistīts ar darba devēju, bet vienotais iemesls, ka nav konstatēts apgrozījuma kritums. Norāda, ka prezentācija tiks nosūtīta komisijai.

**U.Zariņš** informē, ka Kultūras ministrija ir gandarīta, ka tika atbalstīts priekšlikums ļaut atsākt darbu grāmatnīcām, tas īsumā viss, lūdz atbalstīt Ministru kabineta rīkojumu.

**A.Kerls** norāda, ka jau sanāksmes ievada E.Siliņa precīzi izstāstīja, rīt Ministru kabinets lems par konkrētiem nosacījumiem – ka 1. un 2. klases varēs atsākt mācīties klātienē, strikti reglamentēti nodalītas plūsmas, vienlaicīgi neierasties un nedoties. Papildus citu ziņu šobrīd nav.

**S.Bole** informē par aktuālo situāciju no Iekšlietu ministrijas puses – aicina atbalstīt Ministru kabineta grozījumus. Covid-19 režīmā strādājot dienestiem situācija ir nemainīga, iezīmē policijas darba aktualitātes, sastādīto administratīvo pārkāpumu protokolu skaitu, norāda, ka redzams, ka jaunieši joprojām izlaidējas un kopā pavada brīvo laiku, mājsēdes laikā novērots, ka palielinājies dzērājšoferu skaits, brauc ar promilēm, bēg. Par Covidpass statistiku, laika posmā no 25. līdz 31. janvārim redzam, ka joprojām cilvēki daudz šķērso robežu, iezīmē aizpildīto anketu skaitu, Latviju tranzītā izbrauc vidēji nedēļā 20295 transportlīdzekļi, Latvijā iebraukuši 476 valstspiederīgie ar pozitīviem testiem, 11 558 personas atrodas pašizolācijā, kas iebrauc valstī – tās personas, kas aizpilda Covidpass un ieceļo, tās nav tās personas, kas saslimst vai ir kontaktpersonas uz vietas valsts iekšienē. Valstī iebrauca ar privāto transportu 26621 transports. Lai nerastos pārpratumi – ar pozitīviem testiem Latvijas valstspiederīgie valstī var iebraukt, šķērsojot valsti ar privāto transportu un dodoties uzreiz pašizolācijā. Iezīmē statistikas datus par amatpersonu skaitu, kas strādājušas, lai uzraudzītu mājsēdi.

**K.Ķipēna** informē no Tieslietu ministrijas puses, ka grozījumos virzītie jautājumi tika aktualizēti jau kādu laiku atpakaļ, diezgan grūti bija rast risinājumu. Pēc ilgām diskusijām risinājums ir, ka ieslodzītie, kuri ir Covid-19 pozitīvi vai Covid-19 kontaktpersonas un kuriem nav dzīvesvietas, kur pavadīt atlikušo mājas izolācijas vai karantīnas laiku, dodas uz speciāli izvēlētām tūristu mītnēm un pavada tur šo noteikto laiku. Bija problēmas ar šo personu statusu, ar sekām, kas izriet no viņu stāvokļa, jo šādām personām parasti nav līdzekļu, ar kuriem viņi varētu sev nodrošināt ēdināšanu vai nepieciešamos medikamentus, bet tie jautājumi ir atrisināti. Attiecībā uz ieslodzījuma vietām, šobrīd ieslodzījuma vietu sistēmā ir izdevies tikt galā ar Covid-19 infekciju – šobrīd sistēmā ir astoņi ieslodzītie Covid-19 pozitīvi, atrodas viņi Latvijas Cietuma slimnīcā, visiem ir viegla gaita, pārējos cietumos Covid-19 pozitīvu ieslodzīto vairs nav, līdz ar to situācija tiek risināta.

**A.Dūdiņš** informē, ka J.Perevoščikovs jau ļoti izsmeļoši izstāstīja, piebilst, ka uz šo brīdi no kopumā sociālās aprūpes centros 13625 klientiem Covid-19 pozitīvo skaits ir 616, kas ir apmēram 4,5% no kopējo sociālās aprūpes centru iemītnieku skaita. Skatoties pēc jaunajiem gadījumiem, iznāk ar Slimību profilakses un kontroles centru paralēla pārbaude, salīdzinot ciparus tie aptuveni sakrīt, secina, ka Labklājības ministrijai sociālās aprūpes centri sniedz korektu un pareizu informāciju. Papildus informē par vakcinācijas gatavību – ir nonākts fināla taisnē, ziņos Veselības ministrijai par gatavību, vakcinējamo saraksti ir gatavi, atliek gaidīt vakcīnas. Process varētu sākties 9.februārī pēc šobrīd rīcībā esošās informācijas. Informē, ka vakar bija saruna ar jauno Vakcinācijas projekta biroju, tieši informēšanas jautājumos, izstāstīja, kādas ir īpatnības sociālās aprūpes centru klientiem un darbiniekiem, kā jau minēja iepriekšējā reizē, ir signāli, ka atsevišķās iestādēs pret vakcināciju no darbinieku vidus ir maza atsaucība. Ziņo, ka tuvākajā laikā uz komisiju uzsāks gaitu grozījumi Covid-19 infekcijas izplatības pārvaldības likumā, kur no Labklājības ministrijas būs priekšlikumi par piemaksu darbiniekiem paaugstināšanu no 50% līdz 100% un tāpat par individuālās aizsardzības līdzekļu kompensāciju pašvaldībām, droši vien diskusija būs arī komisijā, kopīgi cer atrast labāko viedokli. Rīt ir paredzēta kopā ar Latvijas Pašvaldību savienību un Veselības ministriju kārtējā informatīvā konference, kur pieslēgsies visi valsts sociālās aprūpes centri, informēsim par aktualitātēm, vēlreiz par vakcināciju un citām organizatoriskām lietām. Par rīcības plānu – uz rītdienu jāsniedz atskaite valdībā, kā veicas ar rīcības plāna izpildi. Par pulsa oksimetru, antigēnu testu iepirkumu J.Garisons jau informēja, tur viss ir procesā, diemžēl ir informācija, ka par antigēnu testiem viens no pretendentiem iesniedzis Iepirkumu uzraudzības birojā sūdzību, droši vien ministrija no savas puses arī vērsīsies pie Iepirkumu uzraudzības biroja ar lūgumu to visu skatīt paātrinātā kārtībā, ņemot vērā pasākuma sabiedrisko nozīmīgumu.

**Z.Kalniņa-Lukaševica** informē par vakardienas Ministru kabineta sēdē apspriestajiem eventuālajiem ceļošanas ierobežojumiem – kā jau E.Siliņa pieminēja, ir nodoms ierobežot ceļošanu, cilvēkus vēl stingrāk mudināt atteikties no ne nepieciešamiem ceļojumiem, ierobežot lidojumus no visvairāk skartajām valstīm, kurās ir šis īpaši lipīgais Covid-19 paveids. Vērš uzmanību, ka, ja tiks aizliegti lidojumi, piemēram no Lielbritānijas, Portugāles, kur ir lipīgais vīrusa paveids, tad nerīkos ārkārtējās situācijas laikā un ierobežojumu laikā repatriācijas reisus, svarīgi to uzreiz izcelt – ja ierobežojam tiešos lidojumus, tad repatriācijas reisu nebūs. Latvijas pilsoņiem vienmēr ir tiesības atgriezties Latvijā, varēs to darīt ar savienotajiem reisiem, meklējot iespējas. Vienlaikus būs jāspēj kopīgi skaidrot, ka īpaši repatriācijas reisi netiks rīkoti, jo mērķis ir ierobežot ceļošanu un tādos apstākļos neredz par iespējamu repatriācijas akcijas veikt. Tas ir viens no galvenajiem aspektiem, kas vakardienas Ministru kabineta un Krīzes vadības padomes sēdē tika uzsvērts no Ārlietu ministrijas puses.

**A.Drozde** informē, ka no Vides aizsardzības un reģionālās attīstības ministrijas nekas papildu nav piebilstams, atbalsta Ministru kabineta rīkojuma projekta virzību.

**D.Merirands** informē, ka saistībā ar ceļošanas ierobežojumiem, par kuriem Ministru kabinets plāno lemt rītdienas sēdē, jāsaka, ka tiešo aviopārvadājumu aizliegšana varētu arī nebūt efektīvs līdzeklis, lai samazinātu vai aizkavētu jauno celmu ievešanu, ja līdzīgi pasākumi netiek veikti arī kaimiņvalstīs, proti, saskaņā ar pasažieru tiesību regulām, pārvadātājiem ir pienākums pasažierus pārcelt uz citiem reisiem. Ja nav tiešo lidojumu, tas nozīmē, ka cilvēki, kas biļetes šobrīd jau ir nopirkuši, ieradīsies Latvijā citos mazāk kontrolētos un nedrošākos veidos. Iepriekšējā pieredze rāda, ka absolūtu aizliegumu gadījumā cilvēki ceļo tāpat, tikai citos veidos, mēs varbūt mazāk uzzinām, kādā veidā un no kurienes viņi ir atbraukuši.

**I.Piļāne** informē, ka ir pāris jautājumi, ko gribētu aktualizēt. Pirmais jautājums ir par vakcinēšanas obligātumu – publiskajā telpā visu laiku tika runāts, ka vakcinēšanās ir brīvprātīga un pilnībā valsts apmaksāta. Bet šobrīd redzam, ka atsevišķas mērķgrupas, piemēram, Nacionālo bruņoto spēku karavīri, kuriem vakcinēšanās ir noteikta, kā obligāta. Tādējādi būtu svarīgi, lai vēstījums no Veselības ministrijas būtu skaidri saprotams. Ja tomēr likumdevējas ir paredzējis, ka ir atsevišķas grupas, kurām tomēr noteikta obligāta vakcinēšanās, ir svarīgi, lai šī informācija no valsts izskan. Tādējādi gribētu dzirdētu skaidru vēstījumu no Veselības ministrijas un Aizsardzības ministrijas, kā konkrēti uz šo grupu domāts. Tiesībsarga birojā saņemta informācija arī no citām profesijām, tajā skaitā, mediķiem, ka ir atsevišķi signāli par to, ka, ja nevakcinēsies, tad jāiet prom no darba, iezīmē situāciju. Vakcinēšanas jautājums ir svarīgs gan no informācijas kvalitātes viedokļa, gan no skaidriem, saprotamiem vēstījumiem visām mērķgrupām. Otrais, ko norāda – Satiksmes ministrijas pārstāvis atzīmēja par ceļošanas ierobežojumu, ka ierobežojumi varētu nesasniegt mērķi. Šis ierobežojums patiešām ir ļoti nopietns pārvietošanās ierobežojums, nešaubīgi, ka pieaugot vīrusa izplatības riskiem, valstij ir pienākums reaģēt strauji, ir attaisnojami cilvēktiesību ierobežojumi, bet ir jābūt izvērtētam, vai noteiktais ierobežojums sasniegs savu mērķi. Arī pieņemot rīt valdībā šo lēmumu, tas ir jāizvērtē. Pēdējais, ko norāda – par sociālo aizsardzību mazaizsargātākajiem cilvēkiem – cilvēkiem, kuri ir zaudējuši darbu, lai patiešām valsts atbalsts būtu pienācīgs, jēgpilns, pēc būtības, nedrīkstam skatīties tikai formāli. Jāskatās, ka ierobežojumi jau ir bijuši ilgstoši, cilvēks ilgstoši nav varējis strādāt. Mudina arī pašvaldībām rūpēties par saviem iedzīvotājiem, apzināties, kuri ir tie ļaudis, kuriem ir nepieciešams atbalsts, par šiem jautājumiem ziņot un pieņemt atbildīgus lēmumus valdībā.

**J.Rancāns** aicina domāt valdību par šo beznosacījuma atbalstu līdzīgi, kā to dara citas valstis, par privātā sekotra cilvēkiem, kuri ir zaudējuši darbu un situācija jau ir ievilkusies, ir jādomā. Dod vārdu Aizsardzības ministrijas un Veselības ministrijas pārstāvjiem par obligāto vakcinēšanos.

**J.Garisons** paskaidro – gan iekšēji, gan operatīvās vadības darba grupā ir šo jautājumu par obligāto vakcinēšanos runājuši, tiesību ekspertiem kopējs atzinums ir tāds, ka atsevišķās grupās šāda pieeja ir pieļaujama arī no tiesiskā viedokļa. Konkrētā gadījumā runājot par Nacionālajiem bruņotajiem spēkiem, tā ir specifika, šeit runājam tikai par profesionālā dienesta karavīriem, nevis par zemessardzi vai civilajiem darbiniekiem. Nevaram īsti nodrošināt bruņoto spēku funkcionēšanu ne attālināti, ne distancējoties. Tādēļ līdz šim prakse – visas potes, kas ir valstī noteiktas, tās profesionālā dienesta karavīriem bijušas obligātas. Tajā brīdī, kad ielaižam slimību vienībā, sākas epidēmija. Nevar nodrošināt pamatfunkciju izpildi, ja baidāmies, ka var sākties epidēmija. Otrs – jau pārējās operācijās, kas ir Eiropas Savienības un NATO operācijas, ir paziņots, ka potēm jābūt obligātām. Valda princips, ka katram karavīram jābūt spējīgam piedalīties šajās operācijās. Ņemot vērā, ka kontaktējamies ar pārējiem NATO karavīriem, jābūt drošiem pašiem par sevi. Šis ir princips, ko kopumā ievēro uz profesionālā dienesta karavīriem uz visu potēšanos, kā tādu.

**J.Rancāns** pateicas J.Garisonam par skaidrojumu, norāda, ka redzam, ka ir racionāls un pamatots skaidrojums, kāpēc vakcinācijai Nacionālajos bruņotajos spēkos ir paredzēts obligātuma princips. Atbildot uz H.Danuseviča sēdes saraksts platformā ierakstīto, norāda, ka šodien komisija skata tikai to, kas bijis aktuālais un to rīkojumu, kurš jau ir pieņemts. Bet to, kas tiks pieņemts ceturtdien, komisija skatīs nākamnedēļ, tad detalizētāk par to runāsim. Dod vārdu Latvijas Pašvaldību savienības pārstāvim komentāram un tad deputātiem jautājumiem.

**A.Salmiņš** informē, ka saistībā ar rīkojuma projektu lielu iebildumu nav, uzslavē komunikāciju ar Labklājības ministriju. Norāda uz trīs neatrisinātām lietām – jautājums par neparedzēto līdzekļu piešķiršanu pašvaldībām joprojām nerisinās saistībā ar virsstundām un nakts stundām pašvaldības policijai; otrs – par vienotu pieeju pašvaldību un valsts sociālās aprūpes centriem individuālās aizsardzības līdzekļu piegādēm, jautājums par nevienlīdzīgo pieeju būtu jārisina; trešais – tiesībsargam ir liela taisnība, jautājums par obligātajām vakcinēšanas grupām būtu publiski jāizskaidro, vakcinēšanas skaidrošanas sadaļā tas ir jāskaidro sabiedrībai precīzi un detalizēti.

**J.Rancāns** rezumē, ka Veselības ministrijai šī komunikācija būs jāveido un saprot, ka tas tiks darīts. Dod vārdu deputātiem jautājumiem.

**J.Ādamsons** norāda, ka bija jautājums E.Siliņai, viņa šobrīd vairs nav klāt. Jau iepriekš uzdeva jautājumu par piemaksām policistiem, tajā skaitā pašvaldības policijas, Valsts policijas darbiniekiem, zemessargiem par darbu komandantstundas laikā. Otrs – visur runājam par ierobežojumiem, bet gribētu saņemt skaidru atbildi, kad beidzot parādīsies vakcīnas, jo tā ir vienīgā reālā izeja no šīs situācijas. Būs vakcinācija – arī saslimstība ies uz leju, ierobežojumi ir labi līdz kaut kādam līmenim. Trešais – gribētu saņemt skaidrojumu, kur palikusi nauda, kas bija domāta datoru iegādei 1.-4. klases skolēniem.

**J.Rancāns** atgādina, ka iepriekšējā Ministru kabineta rīkojumā bija runa par piemaksām 50% Iekšlietu ministrijas sistēmas amatpersonām par dalību mājsēdes nodrošināšanā.

**S.Bole** komentē par piemaksām Iekšlietu ministrijas sistēmas amatpersonām.

**J.Rancāns** par vakcināciju lūdz vēlreiz Veselības ministrijas viedokli, kā virzās šie procesi.

**S.Līviņa** informē, ka pašreiz vakcinējam ārstniecības personas, nākošās grupas sociālās aprūpes centru klienti un iemītnieki. Pēc pēdējās informācijas 9.februārī tiks piegādāta pirmā *AstraZeneca* vakcīnu krava, kas pēc pašreizējās informācijas ir nedaudz vairāk nekā 13 tūkstoši, ja nekas nemainīsies, tad 19.februārī būs nākošā piegāde, kas būs lielāks apjoms. Sociālās aprūpes centrus sāks vakcinēt pavisam drīz. Tad, izejot no vakcīnu pieejamības, martā tiks liktas klāt tālākās prioritārās grupas.

**J.Rancāns** vaicā A.Kerlam, norāda, ka, cik zināms, nauda datoriem bija un Izglītības un zinātnes ministrija pirka datorus, lūdz komentēt.

**A.Kerls** atbild, ka tas ir specifisks jautājums, tas atsevišķi jāsagatavo. Tas, ko var komentēt, ka vakar tika pieņemts dāvinājums, datoru iegāde pati par sevi Eiropas reģionā ir milzīga problēma, attālinātā procesa dēļ ir problēmas iegūt vispār aprīkojumu – problēma ir pieejamībā, nevis pirkšanā.

**J.Rancāns** aicina uz nākamo reizi sagatavot informāciju precīzāk, jo, cik atceras, bija iepirkumi, piegādes pašvaldībām, gaidīsim nākamajā reizē sīkāk par šo jautājumu.

**A.Kerls** atbild, ka nodos ziņu kolēģiem.

**R.Bergmanis** pateicas par skaidrojumiem. Paturpinot jautājumu, par ko runāja A.Salmiņš un J.Ādamsons, kā arī, dzirdot S.Boles situācijas skaidrojumu saistībā ar komandantstundu, vaicā – robežkontroles pastiprināšanas gadījumā, vai mums pietiks kapacitātes un cilvēku, kā risināsim situāciju. No J.Perevoščikova ziņojuma saprotam, ka situācija nav viegla, tas rada ievainojamību visai valsts sistēmai, gribētu dzirdēt par iespējamo kapacitāti, kura nav neizsmeļama. J.Garisonam vaicā, vai zemessargiem, kas iesaistīti kontroles pasākumos, ir piemaksas, vai nākotnē, ja komandantstunda turpināsies, būs piemaksas.

**J.Garisons** paskaidro, ka iesaistītajiem zemessargiem nav piemaksas, tikai dienas uzturdeva un pārtikas deva.

**J.Rancāns** vaicā, vai ir plānots kaut kā risināt šo jautājumu atkarībā no iesaistes līdzīgi, kā Iekšlietu ministrijai.

**J.Garisons** skaidro esošo atalgojuma sistēmu. Norāda, ka princips ir tāds, ka karavīrs ir 24/7 dienestā un tad ir jāvienojas, par ko konkrēti piešķiram. No esošās atalgojuma sistēmas ir grūti atrast pamatojumu, kāpēc maksāt. Ja Saeimai ir tāda vēlme, tad varētu izskatīt šo virzību.

**J.Rancāns** vaicā par robežsargu piemaksām S.Bolei.

**S.Bole** atbild, ka cilvēkiem ļauj izvēlēties – kas ir vesels un kam ir iespēja, tie iesaistās mājsēdes dežūrās gan no Valsts policijas, gan no Valsts robežsardzes, Valsts robežsardzei un Valsts policijai ir dabūjuši piemaksas. Nav vēl palīdzējuši, bet Iekšlietu ministrija palīdz iegūt naudu pašvaldības policistiem, bet šobrīd Finanšu ministrijā ir šis jautājums apstājies, cik zināms, šonedēļ ir ar Finanšu ministriju sarunas, Iekšlietu ministrijas valsts sekretārs piedalās šajās sarunās, lai varētu risināt šo jautājumu un palīdzēt pašvaldības policijai naudu iegūt.

**R.Bergmanis** vaicā par cilvēkresursiem.

**S.Bole** atbild, ka cilvēkresursi šobrīd pietiek, komentē situāciju.

**I.Klementjevs** norāda, ka saņemam daudz informācijas, bet valdība vakar rīkoja slēgtu sēdi par Covid-19, jau pieminēja, ka, ja ir slepena informācija, tad komisijai arī tiesības to zināt. Šodien, pētot medijos pieejamo informāciju, redzam informāciju par atteikšanos no vakcīnām, kā arī par to, ka valdība nav bijusi informēta par Latvijas pieejamo vakcīnu apjomu, vaicā, kāpēc šāda situācija, komentē par informētību valdībā, komunikāciju.

**E.Siliņa** skaidro, ka par vienu vakcīnu daļu patiešām nav informācijas, kādi ir šie datumi, tāpēc notiek pārbaude. Cik zināms, Korupcijas novēršanas un apkarošanas birojs arī uzsācis pārbaudi, jo šos lēmumus nepieņem tieši Ministru kabinets, sarunas veic pilnvarotās personas Veselības ministrijā, mums šie dati visi nav, tāpēc notiek dienesta pārbaude, lai varētu saprast, kad sarunas notikušas, kad bija jāpiesakās vakcīnām, kad nepieteicāmies. Runa ir par lielo apjomu. Kad bija iespēja papildus iegādāties, mūsu ārlietu resors informēja, ka ir šī iespēja, par to tika lemts, lai pieteiktos papildus vakcīnām. Neskaidrība ir par posmu, kas notika pirms tam. Kamēr dienesta izmeklēšana nav beigusies, veselības ministrs ir pieprasījis turpināt, jo nav līdz galam viss skaidrs. Tāda informācija ienāca – ka bija iespēja pieteikties uz lielāku skaitu un mēs neesam to izdarījuši, tāpēc cenšamies to noskaidrot. Ministru kabinets nav izmeklēšanas iestāde, mūsu rīcībā uz to brīdi nebija informācija, ka Ministru kabinets varētu uz to brīdi lemt par lielāku vakcīnu skaitu. Tāpēc premjers bija uzdevis noskaidrot, kāpēc esam paņēmuši mazāk *Pfaizer*, nekā bija iespēja. Strīds rezultējās ar to, ka Ministru prezidents pieprasīja veselības ministres demisiju.

**J.Rancāns** gribētu dzirdēt skaidrojumus, kā varētu domāt par personām, kurām uz ilgstošu laiku liegts strādāt. Aicina apsvērt valdībai, plānojot nākamos ierobežojumus, ka ir virkne pakalpojumu sniedzēju, kuri ir izslimojuši Covid-19, pēc epidemiologu skaidrojuma sanāk, ka šīs personas nevar pašas inficēties un inficēt citus – ja ir frizieris vai cits darbinieks, kurš nevar nevienu inficēt un inficēties pats, vai nevarētu sniegt pakalpojumu un strādāt. Ja tas nav iespējams, tad jādomā par beznosacījuma atbalsta sniegšanas pasākumiem – tik smagā brīdī, kāda šobrīd ir epidemioloģiskā situācija valstī, nebūtu pamata tik ļoti taupīt, lai nevarētu sniegt šos beznosacījuma pabalstus. Par ekonomiku tad domātu un pēc tam solidāri visi kopā risinātu. Viena lieta ir, ka publiskais sektors, kas saņem algas no valsts budžeta, uz budžeta deficīta rēķina pat saņem algu paaugstinājumus, tajā pat laikā šķiet nepareizi, ka valsts cenšas taupīt uz tiem, kas šobrīd privātajā sektorā objektīvu iemeslu dēļ nevar strādāt. Aicina valdību meklēt risinājumus. Ja plānots ārkārtējo situāciju pagarināt līdz 6.aprīlim, tas nozīmē, ka cilvēki jau trīs mēnešus bijuši ierobežoti, ja vēl divi, trīs mēneši jāgaida, tas ir par daudz.

**J.Rancāns** aicina atbalstīt komisijas sagatavoto Saeimas lēmuma projektu “Par Ministru kabineta 2021. gada 28. janvāra rīkojumu Nr.53, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”. Vaicā, vai nepieciešams balsot.

*Deputāti vēlas balsot.*

Balsojums:

*J.Rancāns – par, A.Blumbergs – par, E.Šnore – par, J.Ādamsons – atturas, R.Bergmanis – par, I.Klementjevs – atturas, A.Latkovskis – par, V.A.Tērauda – par.*

**LĒMUMS:**

* atbalstīt un virzīt izskatīšanā Saeimā lēmuma projektu “Par Ministru kabineta 2021. gada 28. janvāra rīkojumu Nr.53, ar kuru grozīts 2020. gada 6. novembra rīkojums Nr. 655 “Par ārkārtējās situācijas izsludināšanu”.
* lūgt Saeimas Prezidiju sasaukt Saeimas ārkārtas sēdi un iekļaut tās darba kārtībā komisijas sagatavoto Saeimas lēmuma projektu.

**J.Rancāns** slēdz sēdi.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore